Fanfára a 2 minúty ticha: Už sú známe detaily! Takto bude rozlúčka s kráľovnou Alžbetou II. Štátny pohreb kráľovnej Alžbety II. sa bude konať vo Westminsterskom opátstve v pondelok 19. septembra o 11:00 hod. miestneho času. Posledná rozlúčka s panovníčkou bude obsahovať prvky a detaily, ktorými bude Alžbete II. vzdaný hold za jej mimoriadnu oddanosť krajine, vládu a život.
Posledný prejav úcty ešte pred pohrebom
Princ Harry a princ Andrew si až doteraz nemohli obliecť svoju vojenskú uniformu - Andrew kvôli sexuálnym škandálom a Harry kvôli tomu, že sa dobrovoľne vzdal kráľovských povinností. Možnosť nosiť uniformu mu zobrala ešte samotná Alžbeta II., keď potvrdila, že sa v nej na oficiálnych udalostiach alebo štátnych pohreboch môžu ukázať len pracujúci členovia kráľovskej rodiny. Teraz však obaja dostali špeciálnu výnimku.
Harry po dvoch rokoch v uniforme
Harry skutočne nemal uniformu ani počas sprievodu, výnimkou bude len vigília, počas ktorej bude v sobotu večer 8 kráľovniných vnúčat stáť pri rakve v rámci 15-minútového obradu. Výnimku synovi udelil kráľ Karol III., aby vnúčatá ostali spoločne v tichom rozjímaní okolo svojej starej mamy štvrťhodinu na znak úcty. Podľa DailyMail by sme to mohli považovať za posledný krok k zmiereniu medzi kráľom a jeho synom, ktorých vzťah je už dlho napätý. Takto zoradení boli šiesty deň, kedy odprevadili kráľovnú do Westminter Hall:
K rakve sa spoločne postavia William (40), Zara Tindall (41), Peter Phillips (44), princ Harry (38), princezná Beatrice (34), princezná Eugénia (32), Lady Louise (18) a James (14). Manželia a manželky ich sprevádzať nebudú.
Výnimku dostal aj princ Andrew
Rovnakú výnimku dostal od Karola III. aj jeho brat princ Andrew, ktorý bol kráľovských povinností zbavený po tom, ako sa prevalil sexuálny škandál s Jeffrey Epsteinom. Štyri deti Alžbety II. však čaká rovnaká povinnosť zúčastniť sa 15-minutového obradu, ktorým vyjadria úctu svojej zosnulej matke. V piatok večer tak pri rakve v tichosti uvidíme stáť nového kráľa Karola III., princezná Anna, princ Edward a princ Andrew.
Detaily pohrebu kráľovnej Alžbety II.
Rakva s jej telom je aktuálne vystavená vo Westminsterskej sále, najstaršej časti sídla britského parlamentu a je prístupná pre verejnosť vystavená 24 hodín denne, a to až do pondelkového rána. Strážia ju vojaci v slávnostnej uniforme. Tých v piatok, 16. septembra o 19:30 hod., na chvíľu vystriedajú štyria Alžbetini potomkovia, jej deti kráľ Charles III., princezná Anna, vojvoda z Yorku a gróf z Wessexu.
V pondelok ráno, tesne pred 11-tou hodinou, bude rakva s pozostatkami kráľovnej v rámci veľkolepého vojenského sprievodu prevezená na delovom koči do Westminsterského opátstva na štátny pohreb. Za rakvou budú kráčať nový kráľ, členovia rodiny a členovia kráľovskej domácnosti. Na truhle bude kráľovská štandarda, koruna, ktorú mala kráľovná na hlave pri korunovácii a raz ročne, keď otvárala parlament, jablko a žezlo.
Štátneho pohrebu sa zúčastnia hlavy rôznych štátov a predstavitelia zámorských vlád vrátane zahraničných kráľovských rodín, generálnych guvernérov a premiérov. Medzi pozvanými sú aj významní zástupcovia ríš a krajín Commonwealthu, rytierskych rádov vrátane držiteľov Viktoriinho kríža a Georgovho kríža, predstavitelia britskej vlády, parlamentu a cirkvi.
2 minúty ticha
Takmer 200 ľudí, ktorí boli ocenení vyznamenaním od samotnej kráľovnej sa tiež pripoja k smútočnému sprevodu a spolu s nimi aj dobrovoľníci a tí, ktorí nezištne pomáhali a bojovali s pandémiou Covid 19.
Pohrebný obrad bude viesť dekan z Westminsteru. Počas bohoslužby budú čítať nová predsedkyňa vlády a generálny tajomník Commonwealthu. Arcibiskup z Yorku, kardinál arcibiskup z Westminsteru, zástupca Valného zhromaždenia škótskej cirkvi a predstaviteľ slobodných cirkví budú predčítavať modlitby. Kázeň bude mať arcibiskup z Canterbury.
Pred koncom smútočného obradu, tesne pred 12:00 hod. miestneho času, zaznie fanfára, po ktorej budú nasledovať dve minúty ticha v celom Spojenom kráľovstve. Ako posledná zaznie štátna hymna.
Rakva Jej Veličenstva bude následne prevezená na koči k Wellingtonskému oblúku v sprievode členov smútiacej kráľovskej rodiny a hostí. Súčasťou sprievodu budú jednotky ozbrojených síl a budú zaznievať pravidelné čestné salvy. Pri Wellingtonskom oblúku bude rakva preložená do štátneho pohrebného auta a prevezená do Windsoru. Členovia kráľovskej rodiny sa následne prepravia za ňou. V kaplnke svätého Juraja sa následne uskutoční ďalší smútočný obrad, ktorý sa začne o 16:00 hod. Smútočná kongregácia bude okrem členov rodiny zložená zo súčasných a minulých členov kráľovninej domácnosti. Prítomní budú aj generálni guvernéri a predsedovia vlád Spojeného kráľovstva a pätnástich ďalších nezávislých suverénnych štátov, ktoré mali kráľovnú Alžbetu II. ako panovníčku.
Na konci bude mať úlohu sám kráľ
Pred záverečnou hymnou budú z rakvy odstránené kráľovská koruna, jablko a žezlo a budú presunuté na oltár. Na konci hymny kráľ Karol III. umiestni na truhlu kráľovninu farbu plukovníka gardových granátnikov a Lord Chamberlain svoju prelomenú paličku. Lord Chamberlain je najvyšším dôstojníkom v kráľovskej domácnosti Spojeného kráľovstva, ktorý má dohľad nad všetkými oddeleniami poskytujúcimi poradenstvo panovníkovi a zároveň funguje ako hlavný komunikačný kanál medzi panovníkom a snemovňou lordov. Prelomenie paličky symbolizuje koniec jeho funkcie.
Neskôr v ten večer sa v pamätnej kaplnke kráľa Juraja VI., kde bude rakva uložená, uskutoční ešte jeden, súkromný pohreb pod vedením dekana z Windsoru. Kráľovná Alžbeta II. bude pochovaná spolu so svojím zosnulým manželom, vojvodom z Edinburghu. Pozrite sa, čo sa deje tieto dni v Británii a ako si plnia svoje povinnosti členovia kráľovskej rodiny: